CELEX: 52019PC0321
Language: sl
Date: 2019-07-05
Title: Predlog SKLEP SVETA o stališču, ki se zastopa v imenu Evropske unije, glede predložitve predlogov za spremembe dodatkov h Konvenciji o varstvu selitvenih vrst prostoživečih živali na trinajstem zasedanju Konference pogodbenic

EVROPSKA KOMISIJA
            Bruselj, 5.7.2019
            COM(2019) 321 final
            2019/0148(NLE)
            Predlog
            SKLEP SVETA
            o stališču, ki se zastopa v imenu Evropske unije, glede predložitve predlogov za spremembe dodatkov h Konvenciji o varstvu selitvenih vrst prostoživečih živali na trinajstem zasedanju Konference pogodbenic
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki naj se v imenu Unije zastopa v Konvenciji o varstvu selitvenih vrst prostoživečih živali (CMS) glede predložitve predlogov za sklepe s trinajstega zasedanja Konference pogodbenic za spremembo dodatkov h Konvenciji.
            
            
               2.Ozadje predloga
            
            
               2.1.Konvencija o varstvu selitvenih vrst prostoživečih živali
            
            
               Cilj Konvencije o varstvu selitvenih vrst prostoživečih živali (v nadaljnjem besedilu: Sporazum) je varovati kopenske, morske in ptičje selitvene vrste na njihovem celotnem območju razširjenosti.  Sporazum je medvladna pogodba, sklenjena pod pokroviteljstvom Programa Združenih narodov za okolje, ki je namenjen varstvu prostoživečih živali in habitatov na globalni ravni. Selitvene vrste, ki jih je treba ohraniti, so navedene v dodatkih I (prizadete vrste) in II (vrste, ki jih bodo obravnavali sporazumi) k Sporazumu. Sporazum je začel veljati 1. novembra 1983.
            
            
               Evropska unija je pogodbenica Sporazuma
                  1
               .
            
            
               2.2.Konferenca pogodbenic
            
            
               Konferenca pogodbenic je organ odločanja Sporazuma, ki je pristojen za oceno ohranitvenega stanja selitvenih vrst in s tem za spremembo dodatkov I in II k Sporazumu. V skladu s členom XI Sporazuma lahko vsaka pogodbenica predloži predloge za spremembo, ki bodo sprejeti z dvotretjinsko večino prisotnih in glasujočih pogodbenic. 
            
            
               Trinajsto zasedanje Konference pogodbenic bo potekalo v Gandhinagarju (Indija) od 15. do 22. februarja 2020. V skladu s členom XI(3) je sekretariat Sporazuma rok za predložitev predlogov za spremembe določil na 19. september 2019. Zato je potrebno, da Svet sprejme sklep o določitvi stališča, ki bo v imenu Unije zastopano na trinajstem zasedanju Konference pogodbenic glede predložitve predlogov za spremembe.
            
            
               Pred trinajstim zasedanjem Konference pogodbenic lahko sekretariat Sporazuma sporoči predloge drugih pogodbenic za spremembe dodatkov I in II k Sporazumu, zaradi katerih bo morda treba sprejeti nadaljnji sklep o določitvi stališča, ki se bo zastopalo v imenu Unije glede teh predlogov.
            
            
               2.3.Predvideni akt Konference pogodbenic 
            
            
               Za trinajsto zasedanje Konference pogodbenic se predlaga, da Unija poda predloge za spremembo Dodatka I k Sporazumu za izboljšanje varstva ene vrste ptic (Tetrax tetrax) in za spremembo Dodatka II k Sporazumu za izboljšanje varstva iste vrste ptic (Tetrax tetrax) ter tudi dveh vrst morskih psov (Galeorhinus galeus in Sphyrna zygaena) na njihovem celotnem območju razširjenosti, vključno s tistim izven Unije.  
            
            
               Če bo predvideni akt sprejet, bo postal zavezujoč za vse pogodbenice v skladu s členom XI Sporazuma, ki določa, da sprememba dodatkov začne veljati za vse pogodbenice devetdeset dni po sprejetju na zasedanju Konference pogodbenic, razen za tiste pogodbenice, ki izrazijo pridržke.
            
            
               3.Stališče, ki se zastopa v imenu Unije
            
            
               Predlogi Unije za spremembo dodatkov temeljijo na naslednjih premislekih: (1) vključitev teh vrst je znanstveno utemeljena; (2) taka vključitev je skladna z zakonodajo EU; in (3) Unija je zavezana k mednarodnemu sodelovanju za zaščito biotske raznovrstnosti.
            
            
               Predlog je v skladu s sedmim okoljskim akcijskim programom
                  2
                in strategijo EU za biotsko raznovrstnost do leta 2020
                  3
                ter zlasti s ciljem 6: prispevek k zaustavitvi svetovne izgube biotske raznovrstnosti. Ta predlog ne bi zahteval nikakršnih sprememb zakonodaje Unije, saj zadeva vrste, ki že uživajo prednosti ustrezne zaščite v okviru zakonodaje Unije, zlasti z direktivo o pticah
                  4
                in s skupno ribiško politiko EU
                  5
               . 
            
            
               Predlog ne pomeni nobenih novih obveznosti spremljanja oziroma poročanja. Vsakršna izvedba načrtovanja in spremljanja bi bila del rednih aktivnosti načrtovanja in poročanja v skladu s Sporazumom. Poleg tega ni proračunskih posledic.
            
            
               S pisnim posvetovanjem z državami članicami, ki so članice koordinacijske skupine za biotsko raznovrstnost in naravo ter strokovne skupine za direktivi o pticah in habitatih, je potekala neuradna izmenjava prvotnih mnenj z državami članicami.
            
         
         
            
               Stališče, ki naj se zastopa v imenu Unije, bi torej moralo biti, da se Komisijo pooblasti za predložitev zgoraj navedenih predlogov sekretariatu Sporazuma. 
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  6
               .
            
            
               4.1.2.Uporaba v obravnavanem primeru
            
            
               Konferenca pogodbenic je organ, ustanovljen s sporazumom, tj. s Konvencijo o varstvu selitvenih vrst prostoživečih živali.
            
            
               Akt, k sprejetju katerega se poziva Konferenco pogodbenic, je akt s pravnim učinkom. Predvideni akt bo zavezujoč v mednarodnem pravu v skladu s členom XI Konvencije o varstvu selitvenih vrst prostoživečih živali. 
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na okolje.
            
            
               Materialna pravna podlaga za predlagani sklep je torej člen 192(1).
            
            
               4.3.Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
            
               2019/0148 (NLE)
            
         
         
            
               Predlog
            
            
               SKLEP SVETA
            
            
               o stališču, ki se zastopa v imenu Evropske unije, glede predložitve predlogov za spremembe dodatkov h Konvenciji o varstvu selitvenih vrst prostoživečih živali na trinajstem zasedanju Konference pogodbenic
            
            
               SVET EVROPSKE UNIJE JE −
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Unija je Konvencijo o varstvu selitvenih vrst prostoživečih živali (v nadaljnjem besedilu: Sporazum) sklenila s Sklepom Sveta 82/461/EGS
                  7
               , veljati pa je začela 1. novembra 1983. 
            
            
               (2)V skladu s členom XI Sporazuma lahko Konferenca pogodbenic sprejme spremembe dodatkov I in II k Sporazumu.
            
            
               (3)Konferenca pogodbenic lahko takšne spremembe sprejme na svojem trinajstem zasedanju, ki bo potekalo od 15. do 22. februarja 2020. Sekretariat Konvencije je obvestil pogodbenice Konvencije, da je treba v skladu s členom XI(3) Sporazuma kakršne koli predloge za spremembe sporočiti do 19. septembra 2019. Unija lahko kot pogodbenica Konvencije pripravi takšne predloge.
            
            
               (4)Primerno je določiti stališče, ki se zastopa v imenu Unije, glede predložitve predlogov za spremembo dodatkov k Sporazumu, saj bodo take spremembe zavezujoče za Unijo.
            
            
               (5)Vključitev vrste Tetrax tetrax v Dodatek I k Sporazumu ter vrst Tetrax tetrax, Galeorhinus galeus in Sphyrna zygaena v Dodatek II bi bila znanstveno utemeljena ter skladna z zakonodajo Unije in z zavezo Unije k mednarodnemu sodelovanju za zaščito biotske raznovrstnosti. Komisija bi zato morala biti pooblaščena, da predlaga spremembe v ta namen.
            
            
               (6)Komisija bi morala o teh predlogih obvestiti sekretariat Sporazuma −
            
            
               SPREJEL NASLEDNJI SKLEP:
            
            
               Člen 1
            
            
               1. 
                     Na trinajstem zasedanju Konference pogodbenic Konvencije o varstvu selitvenih vrst prostoživečih živali (v nadaljnjem besedilu: Sporazum) je Komisija pooblaščena, da v imenu Unije predlaga naslednje spremembe:
            
            
               (a)
                     sprememba Dodatka I k Sporazumu za vključitev vrste Tetrax tetrax;
            
            
               (b)
                     sprememba Dodatka II k Sporazumu za vključitev vrst Tetrax tetrax, Galeorhinus galeus in Sphyrna zygaena.
            
            
               2. 
                     Komisija o predlogih iz odstavka 1 obvesti sekretariat Konvencije.
            
            
               Člen 2
            
         
         
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Sveta 82/461/EGS z dne 24. junija 1982 o sklenitvi Konvencije o varstvu selitvenih vrst prosto živečih živali (UL L 210, 24.6.1982, str. 10).
               
               
                  
                     (2)
                  
                        Sklep št. 1386/2013/EU Evropskega parlamenta in Sveta z dne 20. novembra 2013 o splošnem okoljskem akcijskem programu Unije do leta 2020 „Dobro živeti ob upoštevanju omejitev našega planeta“ (UL L 354, 28.12.2013, str. 171).
               
               
                  
                     (3)
                  
                        COM(2011) 244 final „Naše življenjsko zavarovanje, naš naravni kapital: strategija EU za biotsko raznovrstnost do leta 2020“.
               
               
                  
                     (4)
                  
                        Direktiva Sveta 79/409/EGS z dne 2. aprila 1979 o ohranjanju prosto živečih ptic (UL L 103, 25.4.1979, str. 1).
               
               
                  
                     (5)
                  
                        Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki (UL L 354, 28.12.2013, str. 22).
               
               
                  
                     (6)
                  
                        Sodba Sodišča z dne 7. oktobra 2014 v zadevi Nemčija proti Svetu, C-399/12, ECLI:EU:C:2014: 2258, točke 61 do 64. 
               
               
                  
                     (7)
                  
                        Sklep Sveta 82/461/EGS z dne 24. junija 1982 o sklenitvi Konvencije o varstvu selitvenih vrst prosto živečih živali (UL L 210, 24.6.1982, str. 10).